Page:Ludus Coventriae (1841).djvu/228

 Than mayste thou ete ryght good plenté, Thyn hungyr for to slake.

Jhesus. Nott only be bred mannys lyff ȝitt stood,  But in the wurde of God, as I the say, To mannys sowle is nevyr mete so good,   As is the wurd of God that prechid is alway. Bred materyal dothe norche blood,  But to mannys sowle, this is no nay, Nevyr more may be a betyr food,   Than the wurd of God, that lestyth ay. To here Goddys wurde therfore man love. Thi body doth love materal brede, Withoute the wurde of God thi soule is but dede, To love prechynge therfore I rede,            If thou wylt duellyn in blysse above. Sathan. ffor no grett hungyr that I kan se,  In glotony thou wylt not synne; Now to the temple come forthe with me,   And ther xal I shewe the a praty gynne. Up to this pynnacle now go we,  I xal the sett on the hyȝest pynne, Ther I preve what that thou be,   Or that we tweyn part a twynne,             I xal knowe what myght thou have. Hic ascendit Deus pinnaculum templi, dum diabolus dicit quoque sequitur,

Whan thou art sett upon the pynnacle, Thou xalt ther pleyn a qweynt steracle, Or ellys shewe a grett meracle, Thysself ffrom hurte thou save.

Hic Satanas ponit Jhesum super pinnaculum, dicens,

Now if thou be Goddys ssone of myght, Ryght down to the erthe anon thou ffalle,